**Chess Communication AS** var et norsk nett- og teleselskap grunnlagt i 1999, kjøpt opp av TeliaSonera i 2006 og fusjonert inn i moderselskapet i 2011. Telia Norge fortsatte å markedsføre lavpris merkevaren **Chess** i det norske privatmarkedet innen mobiltelefoni og mobilt bredbånd, frem til merket ble avviklet i løpet av juni 2018. Hovedkontoret deres lå i Møllendalsbakken i Bergen.

Historie
--------

Chess ble grunnlagt i 1999 av tre tidligere tilsatt i Telenor, Nils Åge Molden, Linda Nilssen og Gunnar Brattli, som først kalte selskapet Infinitel. Molden gav seinere selskapet navnet Chess Communication, etter at en intern idédugnad ikke førte fram til noe.

Chess begynte med å tilby programmet ChessWeb, et Windows-basert verktøy til produksjon og publisering av hjemmesider til både private og bedrifter, utgitt 20. september 2000. Etter utgivinga gikk Chess inn for å utvide tilbudet til også å omfatte mobiltelefoni, og tidlig i 2001 forelå det ei prisliste for mobiltelefoni på hjemmesida deres. På dette tidspunktet var Itera største eier (40 prosent) – øvrige eiere var investeringsselskapet Zenta og ansatte i selskapet. I mars 2001 kjøpte A-pressen seg inn i selskapet, først med en andel på 18 prosent, mens Itera var på vei ut. Allerede i noen få måneder etter var A-pressen største eier.

> Vår forretningsidé var å lage telekombransjens svar på Rema ved å tilby billigere ringepriser fremfor å subsidiere apparater og låse kundene opptil to år slik som Sense gjorde.
> 
> 
> Grunnlegger Nils Åge Molden til Dagens Næringsliv, 7. juli 2005
> 
> 

Vinteren 2002 ville ikke investorene A-Pressen og Itera spytte mer penger inn i selskapet, og Chess ble solgt til Idar Vollvik (formelt Vollvik Gruppen) for fem millioner kroner. Under nytt eierskap opplevde Chess kraftig vekst, og antall mobilkunder økte med 300 prosent i 2003, fra 30 000 til 120 000.

I desember 2004 kjøpte Vollvik Gruppen Sense Communications ASA for over en halv milliard fra Reitangruppen. Et halvt år seinere, i juni 2005, hadde Chess og Sense til sammen 405 000 abonnenter, og 29. august ble det kjent at svensk-finske TeliaSonera hadde kjøpt 91,2 prosent av Vollvik Gruppen, og dermed Chess/Sense, for 1,6 milliarder kroner. Etter oppkjøpet ble alle Sense-kundene overført til Chess, men Chess og det TeliaSonera-eide Netcom (nå Telia Norge) fortsatte som atskilte merker. Derimot overførte Chess kundene sine fra Telenors nett til Netcoms nett, noe som ble antatt å koste Telenor et sted mellom 600 og 800 millioner kroner årlig i tapte trafikkinntekter.

Chess ble endelig fusjonert inn i TeliaSonera i 2011, og har som ett av de fire merkene deres blitt markedsført som den «kule og ungdommelige leverandøren». De øvrige tre er OneCall («det økonomiske alternativet»), Mycall («kontantalternativet for dem som ringer mye til utlandet») og Telia («premium brand», differensiert fra de andre tre).
Høsten 2017 ble virksomheten i Bergen lagt ned, og videreført fra Oslo og Trondheim. Merkevaren vil bestå, og med samme ledelse som tidligere.
Våren 2018 ble alle Chess-kunder flyttet over til morselskapet Telia, og beholder samme priser, abonnement og SIM-kort.

Utmerkelser
-----------

Chess har vunnet flere priser for service og kundetilfredshet, blant dem best i mobilbransjen i Norsk Kundebarometer i 2015.

Referanser
----------

1. ↑  Rolf Erik Veland (8. august 2014). «Askøy i Chess toppen». AskøyMagasinet. Arkivert fra originalen 5. mars 2016. Besøkt 5. mars 2016.
2. ↑  Rolf Erik Veland (8. august 2014). «Askøy i Chess toppen». AskøyMagasinet. Arkivert fra originalen 5. mars 2016. Besøkt 5. mars 2016.
3. 1 2  «Også min baby». *Dagens Næringsliv morgen*. 7. juli 2005. s. 6.
4. ↑  «Chess Communication AS». Arkivert fra originalen 23. juni 2001.
5. ↑  Are Slettan (24. november 2000). «Hvem vil spille med Chess Communication?». iMarkedet. Arkivert fra originalen 19. april 2001.
6. ↑  Are Slettan (8. mars 2001). «A-pressen inn i teleselskap». iMarkedet. Arkivert fra originalen 10. juli 2001.
7. ↑  «Chess Communication AS». Arkivert fra originalen 23. juni 2001.
8. ↑  Peder Ullevold (5. februar 2004). «Chess satser på Europa». Økonomisk Rapport. Arkivert fra originalen 17. juni 2004.
9. ↑  «Casher ut Chess». *Dagbladet*. 7. juni 2005. s. 17.
10. ↑  Eirik Rossen og Einar Ryvarden (29. august 2005). «Chess-salget endelig i boks etter priskutt». Digi.no. Arkivert fra originalen 11. mars 2016. Besøkt 6. mars 2016.
11. ↑  Siri Skaalmo (29. august 2005). «TeliaSonera kjøper Chess». Dagens Næringsliv. Besøkt 5. mars 2016.
12. ↑  «Fusjonsbeslutning».
13. ↑  «Slettemelding».
14. ↑  Hassan Zouhar (1. mars 2016). «NetCom blir til Telia og gjør roaming gratis i Norden». iTAvisen.
15. ↑  , Telia-legger-ned-Chess-kontoret, Hegnar.no 30. mai 2017.
16. ↑   Telia og Chess slår seg sammen, Tek.no 4. april 2018.
17. ↑  «Resultater 2015». Handelshøyskolen BI. Arkivert fra originalen 9. juli 2015.

Eksterne lenker
---------------

* Offisielt nettsted
 [*død lenke*]
* TeliaSonera

|  |  |
| --- | --- |
| Oppslagsverk/autoritetsdata | Brønnøysundregistrene
 |